sukhrobnurali/uzbek-legal-corpus huggingface dataset:
USTO SHIRIN MURODOVNING UY-MUZEYINI TASHKIL ETISH HAQIDA
(resolution, 1992-06-23)

Oʻzbekiston xalq meʼmorchiligi anʼanalarining rivojlanishiga katta hissa qoʻshgan xalq meʼmori, Oʻzbekiston Fanlar akademiyasining faxriy aʼzosi Usto Shirin Murodovning ijodiy merosini yanada chuqurroq oʻrganish va targʻib qilish maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat ishlari vazirligi, Oʻzbekiston Rassomlar uyushmasi va Oʻzbekiston Arxitektorlar uyushmasining Toshkent shahrida Usto Shirin Murodov yashagan va ishlagan Habibiy koʻchasi, 35-uyda uning uy-muzeyini tashkil etish haqidagi taklifi qabul qilinsin. 2. Toshkent shahar hokimligi Sh. Murodovning oila aʼzolariga belgilangan tartibda kvartira ajratsin. 3. Madaniyat ishlari vazirligi Oʻzbekiston Respublikasi Moliya vazirligi bilan birgalikda Usto Shirin Murodovning uy-muzeyini tashkil etish bilan bogʻliq masalalarni hal qilsin. 4. Mazkur qarorning bajarilishini nazorat qilish madaniyat, axborot va turizm boʻlimi (oʻrtoq A. Koʻchimov)ga topshirilsin.
“RESPUBLIKA QIShLOQ XOʻJALIGI KORXONALARINI QOʻShIMChA QIYMATDAN BUDJETGA SOLIQ TOʻLAShDAN OZOD QILISh TOʻGʻRISIDA”GI FARMONNI AMALGA OShIRISh ChORA-TADBIRLARI HAQIDA
(decree, 2001-05-16)

“Respublika qishloq xoʻjaligi korxonalarini qoʻshimcha qiymatdan budjetga soliq toʻlashdan ozod qilish toʻgʻrisida” 1992-yil 28-maydagi Farmonga muvofiq hamda qishloq xoʻjaligi xodimlari mehnatini ragʻbatlantirish, ularning qishloq xoʻjaligi mahsulotlari yetishtirishni koʻpaytirishdan manfaatdorligini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligi, dehqonchilik sanoati kompleksi vazirliklari va idoralari, Qoraqalpogʻiston Respublikasi Vazirlar Kengashi, viloyatlarning hokimliklari jamoa, davlat xoʻjaliklari va boshqa qishloq xoʻjaligi korxonalarini 1992-yilning 1-iyunidan boshlab qoʻshimcha qiymatdan budjetga soliq toʻlashdan ozod qilish toʻgʻrisidagi Farmonni ogʻishmay amal qilish va bajarish uchun qabul qilsinlar. 2. Oʻzbekiston Respublikasi Qishloq xoʻjaligi vazirligi, Davlat oʻrmon qoʻmitasi, Davlat suv xoʻjaligi qurilishi qoʻmitasi, “Oʻzmevasabzavotuzumsanoati”, Oʻzbekiston Qishloq xoʻjaligi fanlari akademiyasi, “Oʻzbaliq” konserni, “Oʻzkooptayyorlovsavdo”, Oʻzbekbirlashuv va ularning joylardagi organlari qoʻshimcha qiymatdan soliq toʻlashdan ozod qilish hisobiga olingan qoʻshimcha mablagʻlarni asosan ish haqini oshirishga ajratsinlar, bunda mehnatga haq toʻlash fondini mahsulot yetishtirish xarajatlarining yetmish foiziga qadar yetkazishni taʼminlasinlar. Qishloq xoʻjaligi korxonalari tomonidan ana shu soliq qiymati qoʻshilgan xomashyo, materiallarning sotib olinishi, xizmatlar va ishlardan foydalanilishi munosabati bilan qishloq xoʻjaligi mahsulotlarining tannarxi mazkur xarajatlarni hisobga olgan holda belgilansin. 3. Oʻzbekiston Respublikasi Moliya vazirligi respublikaning 1992-yil budjetiga tegishli oʻzgartishlar kiritsin. 4. Jamoa, davlat xoʻjaliklari va boshqa qishloq xoʻjaligi korxonalari uchun Oʻzbekiston Respublikasi Prezidenti huzuridagi Vazirlar Mahkamasining 1992-yil 11-apreldagi 186-son qarori 5-bandining amal qilishi bekor qilinsin.
OʻZBEKISTON RESPUBLIKASI “NAVROʻ3” XAYRIYA JAMGʻARMASINI TASHKIL ETISH VA UNING FAOLIYATINI RIVOJLANTIRISH TOʻGʻRISIDA
(resolution, 2025-12-16)

Oʻzbekiston Respublikasi Prezidentining “Navroʻz” xayriya jamgʻarmasini tashkil etish toʻgʻrisidagi Farmoniga muvofiq Vazirlar Mahkamasi qaror qiladi: 1. Respublika vazirliklari, davlat qoʻmitalari, konsernlari va birjalari, uyushmalariga, viloyat, nohiya, shahar hokimliklariga, davlat va jamoat tashkilotlari va korxonalariga “Navroʻz” xayriya jamgʻarmasining barcha masalalarida yaqindan koʻmak berish va qoʻllab-quvvatlash vazifasi yuklatilsin. 2. Respublika Tashqi ishlar vazirligiga jamgʻarmaning xorijiy xayriya tashkilotlari, ayniqsa chet ellardagi vatandoshlarning xayriya, madaniyat tashkilotlari bilan aloqa bogʻlashlarida, xorijdan jamgʻarma faoliyatiga bogʻliq masalalarda keladigan guruhlar va mutaxassislarni ruxsatnomalar bilan taʼminlash borasida yordam berish topshirilsin, Respublika Tashqi iqtisodiy aloqalar vazirligiga jamgʻarmani tashqi iqtisodiy aloqalar ishtirokchisi sifatida roʻyxatga olish, jamgʻarmaning hamda uning korxonalarining tashqi iqtisodiy faoliyatiga, tijorat ishlariga yaqindan yordam berish topshirilsin. 3. Oʻzbekiston Davlat teleradiokompaniyasi, Madaniyat ishlari vazirligi, Davlat matbuot qoʻmitasi, Davlat kinokompaniyasi “Navroʻz” xayriya jamgʻarmasi faoliyatini keng yoritsinlar, jamgʻarma ijodiy guruhi iltimoslari boʻyicha zarur sharoitlar yaratib bersinlar. 4. “Oʻzshartnomasavdo” uyushmasi va Oʻzbekiston Respublikasi Avtomobil transporti vazirligi Navroʻz xayriya jamgʻarmasi faoliyati uchun zarur boʻlgan moddiy-texnika resurslarini va transport vositalarini shu jamgʻarma buyurtmasiga asosan berishni taʼminlasinlar. Avtomobil transporti vazirligi korxonasida ishlatilayotgan 1 ta mikroavtobusni xayriya sifatida jamgʻarma hisobiga oʻtkazib berish masalasini koʻrib chiqsin. 5. Toshkent shahar hokimligiga jamgʻarmaga xizmat binosi ajratib berish topshirilsin. 6. Ushbu qarorning bajarilishini nazorat qilish Vazirlar Mahkamasi madaniyat, ommaviy axborot va turizm boʻlimi (oʻrtoq Koʻchimov)ga yuklatilsin.
OʻZBEKISTON RESPUBLIKASI PREZIDENTI HUZURIDAGI VAZIRLAR MAHKAMASINING 1992-YIL 9 MARTDAGI 111-SON QARORIGA OʻZGARTISh KIRITISh TOʻGʻRISIDA
(resolution, 2021-02-22)

Vazirlar Mahkamasi qaror qiladi: Oʻzbekiston Respublikasi Prezidenti huzuridagi Vazirlar Mahkamasining “Vazirlar Mahkamasining “Oʻzbekiston Respublikasi hududida ov qilish va ovchilik-baliq ovlash xoʻjaligini yuritish toʻgʻrisidagi Nizomni tasdiqlash haqida” 1991-yil 10-apreldagi 95-son qaroriga oʻzgartish kiritish toʻgʻrisida” 1992-yil 9-martdagi 111-son qarori quyidagicha tahrirdagi xatboshi bilan toʻldirilsin: Agar “Oʻzbaliq” konserni korxonalari suv obyektlari (baliq xoʻjaligi havzalari) boʻyicha baliq zaxiralarini koʻpaytirish va tiklash yuzasidan chora-tadbirlar olib borayotgan boʻlsalar, baliq ovlashga litsenziya uchun haq toʻlashdan ozod qilinadilar. (1-ilova) Ov qilinadigan yerlarda Oʻzbekiston Respublikasi Qishloq va suv xoʻjaligi vazirligi Oʻrmon xoʻjaligi bosh boshqarmasi korxonalari ular tomonidan koʻpaytirilayotgan va koʻchirib keltirilayotgan yovvoyi hayvonlar turlarini otishga va ovlashga litsenziya uchun haq toʻlashdan ozod qilinadilar.
Sh. R. RASHIDOV TAVALLUDINING 75 YILLIGIGA TAYYORGARLIK KOʻRISH VA UNI OʻTKAZISH HAQIDA
(resolution, 1992-06-06)

Vazirlar Mahkamasi qaror qiladi: 1. Jizzax, Samarqand, Sirdaryo viloyatlari, Toshkent shahri mehnatkashlari, respublika ijodkor ziyolilari va keng jamoatchilikning atoqli davlat arbobi, yozuvchi Sharof Rashidovich Rashidov tugʻilganiga 75 yil toʻlishini keng nishonlash haqidagi takliflari qabul qilinsin. 2. Yubiley komissiyasining tarkibi ilovaga* muvofiq tasdiqlansin. Komissiya bir oy muddat ichida Sh. R. Rashidov tavalludining 75 yilligiga tayyorgarlik koʻrish va uni oʻtkazish tadbirlarini ishlab chiqib, ularni bajarishga kirishsin.
TOShKENT ShAHAR PASSAJIR TRANSPORTINI BOShQARIShNI TAKOMILLAshTIRISh TOʻGʻRISIDA
(decree, 2021-04-30)

Shahar avtomobil, elektr passajir transporti va metrosining ishini tubdan yaxshilash, yoʻlovchilarga xizmat koʻrsatish sifati va madaniyatini oshirish maqsadida: 1. Toshkent tramvay-trolleybus ishlab chiqarish boshqarmasi, Toshkent metropoliteni, Toshkent shahar passajir transporti birlashmasi —“Tashgorpasstrans” negizida Toshkent shahar passajir transporti korxonalarining Vazirlar Mahkamasi huzuridagi Davlat uyushmasini tashkil etish toʻgʻrisida yuqorida zikr etilgan transport tuzilmalari hamda Toshkent shahar hokimining taklifi qabul qilinsin. 2. Belgilab qoʻyilsinki, Toshkent shahar passajir transporti korxonalarining Davlat uyushmasi “Tashgorpasstrans” mustaqil ishlab chiqarish-xoʻjalik majmui boʻlib, yuridik shaxs huquqiga ega va u oʻz faoliyatida Oʻzbekiston Respublikasining qonunlariga, Oʻzbekiston Respublikasi Prezidenti huzuridagi Vazirlar Mahkamasining qarorlari, farmoyishlariga, uyushmaning Nizomiga amal qiladi va Toshkent shahar hokimiyati bilan hamjihatlikda ish koʻradi. Uyushma tarkibiga kiruvchi transport korxonalarining Toshkent shahar hokimiga hisob berishi saqlab qolinsin. 3. Quyidagilar Toshkent shahar passajir transporti korxonalari Davlat uyushmasining asosiy vazifalari deb hisoblansin: barcha turdagi passajir transportining uzluksiz ishlashini taʼminlash, yoʻlovchilarga xizmat koʻrsatish sifati va madaniyatini muttasil yaxshilash, Toshkent shahrining avtomobil, elektr transporti va metrosining ishlarini muvofiqlashtirish; barcha turdagi passajir transportini yanada rivojlantirish va yoʻlovchilarga xizmat koʻrsatish tizimini takomillashtirish, xizmatlar koʻrsatish hajmi va turlarini koʻpaytirish, shuningdek mehnat jamoalarining ijtimoiy sharoitlarini yaxshilash borasida chora-tadbirlar majmuini ishlab chiqish hamda Toshkent shahar hokimiyati, tegishli idoralarga qarashli birlashmalar, korxonalar va tashkilotlar bilan birgalikda amalga oshirish; tarmoqda yagona texnikaviy siyosatni oʻtkazish, passajir transporti korxonalarini qayta tiklash va texnika bilan qayta qurollantirishga koʻmaklashish, yoʻlovchilar tashishni va ularga xizmat koʻrsatishni tashkil qilishda boshqa davlatlarning tajribasini oʻrganish va ommalashtirish. 4. Oʻzbekiston Respublikasining Prezidenti huzuridagi Vazirlar Mahkamasi mazkur Farmonni roʻyobga chiqarish, shuningdek avtomobil va elektr passajir transporti xodimlarining mehnatiga haq toʻlash masalalarini qayta koʻrib chiqish borasidagi tashkiliy tadbirlarni koʻzda tutuvchi qarorni oʻn kun muddat ichida qabul qilsin.
OʻZBEKISTON RESPUBLIKASI IIV ICHKI QOʻSHINLARI TEZKOR POLKINI TUZISH TOʻGʻRISIDA
(resolution, 1992-06-03)

Jamoat tartibini taʼminlash, fuqarolarning huquq va manfaatlarini himoya qilish, tabiiy ofatlar paytida qutqaruv ishlarini olib borish maqsadida Vazirlar Mahkamasi qaror qiladi: 1. Oʻzbekiston Respublikasi IIV ichki qoʻshinlari tarkibida Tezkor polk tuzilsin va uning boʻlinmalarining joylashgan joyi Toshkent, Termiz va Samarqand shaharlari belgilansin. 2. Oʻzbekiston Respublikasi IIV Ichki qoʻshinlari Tezkor polkining tuzilmasi va shtat jadvali tasdiqlansin (ilova qilinadi). 3. Oʻzbekiston Respublikasi IIV ichki qoʻshinlari harbiy xizmatchilariga Oʻzbekiston Respublikasi Mudofaa vazirligining tegishli toifadagi shaxslari uchun beriladigan barcha imtiyozlar va huquqlar, shu jumladan, belgilangan payok berish normalari kengaytirilsin. 4. Moliya vazirligi Oʻzbekiston Respublikasi IIV ichki qoʻshinlar tuzilmasi oʻzgarishi munosabati bilan moliyalashtirishni taʼminlasin. 5. Toshkent shahar hokimi (oʻr.Fazilbekov) tashkil etilayotgan Oʻzbekiston Respublikasi IIV ichki qoʻshinlari Tezkor polkining shaxsiy tarkibini Oʻzbekiston Respublikasi Mudofaa vazirligining muqobil xizmat oʻquv-ishlab chiqarish markazi hududida (Toshkent sh. Bektimir tumani) joylashtirsin. Qoʻmondonligi Shtab Tarbiya va ijtimoiy-huquqiy ish boʻlinmasi Jangovar tayyorgarlik boʻlinmasi Kadr boʻlinmasi Moliyaviy xizmati Avtobronetank xizmati Orqa tomon Moto-oʻqchi batalyon —Toshkent sh. Alohida tezkor batalyoni — Termiz sh. Alohida maxsus motorlashtirilgan militsiya batalyoni — Samarqand sh. Jami: — 1300 shu jumladan: ofitserlar — 128 praporshiklar — 108 serjantlar va soldatlar— 1056 ishchilar va xizmatchilar — 8
OʻZBEKISTON RESPUBLIKASI MILLIY XAVFSIZLIK XIZMATINING OʻQUV MARKAZINI TASHKIL QILISH TOʻGʻRISIDA
(resolution, 1992-05-29)

Oʻzbekiston Respublikasi Prezidentining “Oʻzbekiston Respublikasi Milliy xavfsizlik xizmatini tashkil etish toʻgʻrisida”gi Farmoniga muvofiq Vazirlar Mahkamasi qaror qiladi: 1. Oʻzbekiston Respublikasi Milliy xavfsizlik xizmati oʻquv markazi sobiq SSSR Davlat xavfsizlik qoʻmitasining (KGB) tugatilgan Oliy kurslari (Toshkent shahri) negizida tashkil etilsin. 2. Oʻzbekiston Respublikasi Milliy xavfsizlik xizmati oʻquv markazining tuzilmasi va shtat birligi 1 va 2-ilovalarga muvofiq tasdiqlansin. 3. Oʻzbekiston Respublikasi Moliya vazirligiga (t. Baqiyev) Oʻzbekiston Respublikasi Milliy xavfsizlik xizmati oʻquv markazini taʼminlash uchun zarur mablagʻlarni respublika budjetidan ajratish topshirilsin. 4. Oʻquv markazi harbiy xizmatchilari, ishchilari va xizmatchilariga Oʻzbekiston Respublikasi qonunchiligi va boshqa normativ hujjatlarida, shuningdek, Oʻzbekiston Respublikasi Milliy xavfsizlik xizmati toʻgʻrisidagi Nizomda nazarda tutilgan imtiyozlar tatbiq etilsin. Rahbariyat Ilmiy-tadqiqot boʻlimi Oʻquv boʻlimi Maxsus kafedra № 1 Maxsus kafedra № 2 Maxsus kafedra № 3 Maxsus kafedra № 4 Maxsus kafedra № 5 Operativ-jangovar tayyorgarlik kafedrasi Chet tillar kafedrasi Umumiy madaniyat kafedrasi Boʻlimlar: shaxsiy tarkib boʻyicha, moliyaviy-xoʻjalik va ijtimoiy masalalar boʻyicha Oʻzbekiston Respublikasi Milliy xavfsizlik xizmati oʻquv markazining quyidagi shtat birliklari (xizmat koʻrsatuvchi xodimlar sonini hisobga olmagan holda) belgilansin: Jami xodimlar soni: 151 kishi Shundan:​ Ofitserlar: 64 kishi Praporshiklar: 29 kishi Muddatidan ortiq xizmat qiluvchilar: 6 kishi Ishchilar va xizmatchilar: 52 kishi
IJTIMOIY AHAMIYATGA MOLIK NASHRLARNI CHOP ETISH UCHUN ZARUR SHAROIT YARATISH HAQIDA
(resolution, 2025-12-16)

Vaqtli matbuot hamda kitob nashrchiligining moddiy - texnika bazasini mustahkamlash, bozor iqtisodiyotiga oʻtish sharoitida ijtimoiy ahamiyatga molik nashrlarni chop etish uchun zarur sharoit yaratish maqsadida Vazirlar Mahkamasi qaror qiladi: 1. 1992-yil vaqtli matbuot nashrlarining qimmatlashgani munosabati bilan sarf-xarajatni qoplash uchun ajratilgan qoʻshimcha mablagʻni taqsimlash boʻyicha komissiya takliflari ilovaga muvofiq tasdiqlansin. 2. Oʻzbekiston Respublikasi Aloqa vazirligi 1992-yilda vaqtli matbuotni tarqatish ishlarini 1991-yil obuna kompaniyasi davridagi miqdorda tashkil qilsin. “Oʻzbekiston havo yoʻllari” aviakompaniyasi va Oʻrta Osiyo temir yoʻl boshqarmasi 1992-yilda oʻtgan yilga nisbatan vaqtli matbuotni yetkazib berish va tarqatishga koʻpaygan xarajatni boshqa xildagi xizmatlarga tariflarni oshirish hisobidan tashkil etsin. 3. Oʻzbekiston Respublikasining taraqqiyot istiqbolini belgilash qoʻmitasi, Oʻzbekiston Respublikasi Moliya vazirligi 1992-yilning ikkinchi yarmida zarur asbob-uskuna, texnika, televideoapparatlar, ehtiyot qismlar olish uchun: Oʻzbekiston Respublikasi davlat matbuot qoʻmitasiga 2 mln, “Sharq” konserniga 2,5 mln erkin almashtiriladigan valyuta ajratsin; Oʻzbekiston Respublikasi davlat teleradio kompaniyasiga 2,178 mln, Oʻzbekiston milliy axborot agentligiga 1 mln erkin almashtiriladigan valyuta ajratishni va uni tegishli miqdordagi soʻm bilan qoplashni taʼminlasin; ikki oy muddat ichida mahalliy xom ashyodan qogʻoz ishlab chiqarish imkoniyatlarini oʻrganib chiqsin va respublikada sellyuloza qogʻoz hamda karton tayyorlash sanoatini rivojlantirish boʻyicha takliflar kiritsin. 4. “Oʻzshartnomasavdo” Rossiya Federatsiyasi bilan amaldagi davlatlararo shartnomaga muvofiq ajratilgan kvotalar boʻyicha qogʻoz, karton va muqovalash materiallarini Oʻzbekiston Respublikasi Davlat matbuot qoʻmitasi, “Sharq” nashriyot-matbaachilik konserni va “Kamalak” nashriyot-ishlab chiqarish birlashmasi, Toshkent kartografiya fabrikasiga muntazam yetkazib tursin. 5. Oʻzbekiston Respublikasi Prezidenti huzuridagi Vazirlar Mahkamasi kompleks rahbarlarining vazirliklarda va muassasalarda gazeta va jurnallar tahririyatlariga homiylik qilish haqidagi takliflari maʼqullansin. 6. Vazirliklar, muassasalar, konsernlar, korxonalar, tashkilotlar va jamoat tashkilotlari va Qoraqalpogʻiston Respublikasi Vazirlar Kengashiga, viloyatlar va Toshkent shahar hokimliklariga poligrafiya korxonalariga, nashriyotlarga, gazetalar va jurnallarning tahririyatlariga va kitob savdosi muassasalariga odam yashamaydigan binolarni ijaraga berayotganda ijara haqini amortizatsiya normalari va binolarni saqlash xarajatlarini qoplash qiymatini qayta tiklash uchun zarur boʻlgan summadan hisoblab chiqarilgan miqdorda undirish taklif etilsin. 7. Ushbu qarorning bajarilishini nazorat qilish madaniyat, matbuot va turizm kompleksi (oʻrtoq E. Samandarov)ga topshirilsin.
BOSHOQLI EKINLAR DONINING XARID NARXLARINI OSHIRISH TOʻFRISIDA
(resolution, 1993-05-27)

Respublikada boshoqli ekinlar donini yetishtirish hajmlarini koʻpaytirish, shuningdek, jamoa va davlat xoʻjaliklari, ijara jamoalari va fermer xoʻjaliklarining oshgan ulgurji narxlar boʻyicha moddiy-texnika resurslari sotib olish xarajatlarini qisman qoplash maqsadida Vazirlar Mahkamasi qaror qiladi: 1. Oʻzbekiston Respublikasi Qishloq xoʻjaligi vazirligining Moliya vazirligi bilan kelishilgan, boshoqli ekinlar donining cheklangan xarid narxlarini ilovaga muvofiq oshirish toʻgʻrisidagi taklifi qabul qilinsin. 2. Oʻzbekiston Respublikasi Moliya vazirligi bir hafta muddat ichida yangi xarid narxlarining preyskurantini chiqarsin hamda manfaatdor vazirliklar va idoralarga yetkazsin.
RESPUBLIKA QIShLOQ XOʻJALIK KORXONALARINI QOʻShIMChA QIYMATDAN BUDJETGA SOLIQ TOʻLAShDAN OZOD QILISh TOʻGʻRISIDA
(decree, 2001-05-14)

Jamoa xoʻjaliklari, davlat xoʻjaliklariga, dehqon va boshqa qishloq xoʻjalik korxonalariga davlat tomonidan qoʻshimcha madad berish maqsadida: 1. Qishloq xoʻjalik korxonalari 1992-yilning 1-iyunidan boshlab qoʻshimcha qiymatdan soliq toʻlashdan ozod qilinsin. 2. Jamoa xoʻjaliklari, davlat xoʻjaliklariga va boshqa qishloq xoʻjalik korxonalariga soliq toʻlashdan ozod boʻlish hisobiga olingan qoʻshimcha mablagʻlarni asosan ish haqini oshirishga sarflash, mahsulot ishlab chiqarish xarajatlarida mehnat haqi jamgʻarmasining 70% ga yetkazilishini taʼminlash tavsiya qilinsin. 3. Oʻzbekiston Respublikasi Prezidenti huzuridagi Vazirlar Mahkamasi Farmon bajarilishini tashkil etish yuzasidan 3 kun muddat ichida qaror qabul qilsin.
OʻZBEKISTON QIZIL YaRIM OY JAMIYATI TOʻGʻRISIDA
(decree, 1992-05-28)

Insonparvarlik, rahm-shafqat va begʻaraz yordam berish, xalq anʼanalarini namoyon etish, shuningdek Oʻzbekiston Respublikasining xalqaro hamkorligini rivojlantirish hamda Qizil Xoch va Qizil yarim oy harakatining maqsad va qoidalarini roʻyobga chiqarishda jumhuriyat jamoatchiligining ishtirok etishi uchun qulay shart-sharoit yaratish maqsadida: 1. Qizil Xoch va Qizil Yarim oy xalqaro harakatining bir qismi sifatida Oʻzbekiston Qizil Yarim oy jamiyatining vakolatlarini belgilab bergan 1949-yil 12-avgustdagi Jeneva konvetsiyalarini hamda 1977-yil 26-sentabrdagi 11 qoʻshimcha protokollarini tan olish toʻgʻrisidagi masala Oʻzbekiston Respublikasi Oliy Kengashining muhokamasiga qoʻyilsin. 2. Belgilab qoʻyilsinki, Oʻzbekiston Qizil Yarim oy jamiyati respublikaning butun hududida ish koʻradi va insonparvarlik yordami berish sohasida davlatga hamda uning sogʻliqni saqlash va aholini ijtimoiy muhofaza qilish idoralariga ixtiyoriy ravishda koʻmaklashadi. Davlat Qizil Yarim oy jamiyatining huquq va vakolatlariga rioya etilishini kafolatlaydi hamda Nizomda koʻrsatilgan faoliyatni amalga oshirishda unga yordam beradi. 3. Qoraqalpogʻiston Respublikasi Vazirlar Kengashi, viloyatlar hamda Toshkent shahar hokimlari, idoralar, birlashmalar korxonalar va tashkilotlarning rahbarlari Qizil Yarim oy jamiyatining insonparvarlik faoliyatida uni butun choralar bilan qoʻllab-quvvatlasinlar. 4. Oʻzbekiston Respublikasi Vazirlar Mahkamasi Qizil Yarim oy jamiyati bilan birgalikda Oʻzbekiston Respublikasi Oliy Kengashi muhokamasiga: — “Korxonalar, birlashmalar va tashkilotlardan olinadigan soliqlar toʻgʻrisida”gi Oʻzbekiston Respublikasi Qonunining 12-moddasiga binoan soliq olinadigan manbadan istisno qilinadigan Qizil Yarim oy jamiyatining xayriya badallari va boshqa xayr- ehsonlar miqdorini cheklashni bekor qilish toʻgʻrisidagi; — Qizil Yarim oy jamiyatini hamda u taʼsis etgan tashkilotlar va korxonalar budjetga toʻlanadigan barcha soliq mablagʻlaridan Nizomdagi asosiy vazifalarni bajarilishi uchun toʻliq foydalanish sharti bilan ularni ana shu soliqlardan ozod qilish haqidagi takliflarni taqdim etsin. 5. Oʻzbekiston Respublikasi Vazirlar Mahkamasi Qizil Yarim oy jamiyati mablagʻ toʻplash yuzasidan xayriya tadbirlarini oʻtkazish tartibini ishlab chiqarish, shuningdek jamiyat faoliyatini kuchaytirish hamda uning Qizil Xoch va Qizil Yarim oy milliy jamiyatlari xalqaro federatsiyasiga aʼzo boʻlib kirishi bilan bogʻliq masalalarni hal etsin.
OʻZBEKISTON RESPUBLIKASI HUKUMATINING JISMONIY TARBIYA VA SPORT MASALALARI BOʻYIChA BAʼZI KARORLARINI OʻZ KUChINI YOʻQOTGAN DEB HISOBLASh TOʻGʻRISIDA
(resolution, 2022-07-22)

Oʻzbekiston Respublikasining “Jismoniy tarbiya va sport toʻgʻrisida”gi Qonuni qabul qilinishi munosabati bilan Vazirlar Mahkamasi qaror qiladi: Oʻzbekiston Respublikasi Hukumatining ilova qilinayotgan roʻyxatga muvofiq qarorlari oʻz kuchini yoʻqotgan deb hisoblansin. 1. Oʻzbekiston SSR Ministrlar Sovetining “Oʻzbekiston maktab oʻquvchilarining “Yosh kuch” Koʻngilli sport jamiyati Ustavini tasdiqlash toʻgʻrisida” 1977-yil 14-iyuldagi 463-sonli qarori. 2. Oʻzbekiston SSR Ministrlar Soveti va Uzsofprofning “Oʻzbekiston SSR “Paxtakor” koʻngilli qishloq sport jamiyatini Butunittifoq Kasaba soyuzi — kooperativ “Urojay” koʻngilli sport jamiyatining Oʻzbekiston Respublika “Paxtakor” tashkilotiga aylantirish toʻgʻrisida” 1982-yil 15-dekabrdagi 797-son qarori (OʻzSSR QT, 1982-y., 12-son, 42-modda). 3. Oʻzbekiston SSR Ministrlar Sovetining “Oʻzbekiston maktab oʻquvchilarining “Yosh kuch” Koʻngilli sport Ustaviga oʻzgartishlar va qoʻshimchalar kiritish toʻgʻrisida” 1986-yil 10-sentabrdagi 448-son qarori. 4. Oʻzbekiston SSR Ministrlar Soveti, Uzprof va Oʻzbekiston LKSM Markaziy Komitetining “Respublika futbol, sportning boshqa oʻyin turlarini boshqarishni SSSR Ministrlar Soveti, VSSPS va VLKSM Markaziy Komitetining 1988-yil 2-avgustdagi 945-son qaroriga muvofiq yanada takomillashtirish toʻgʻrisida” 1988-yil 18-oktabrdagi 370-son qarori 2-bandining toʻrtinchi, oltinchi xatboshilari.
“NAVROʻZ” XAYRIYA JAMGʻARMASINI TAShKIL ETISh TOʻGʻRISIDA
(decree, 2021-04-30)

Milliy madaniyatni, anʼanalar va urf-odatlarni rivojlantirish sohasida respublika fuqarolarining konstitutsiyaviy huquqlarini amalga oshirish uchun qulay shart-sharoitlar vujudga keltirish va ularning qonun bilan muhofaza qilinadigan manfaatlarga rioya etish, maʼnaviy qadriyatlarni targʻib qilishga, aholi barcha tabaqalarining millatlararo totuvligini, doʻstligini, hamjihatligi va hamkorligini mustahkamlashga, davlat boshqaruvi idoralarining, xoʻjalik va jamoat tashkilotlarining xayrli faoliyatini kengaytirishga qaratilgan chora-tadbirlarni davlat yoʻli bilan qoʻllab-quvvatlash maqsadida: 1.Oʻzbekiston Respublikasi Davlat teleradiokompaniyasining, Bolalar jamgʻarmasining, Nogironlar jamiyatining, Qizil yarim oy jamiyatining, Mehr-shafqat va salomatlik jamgʻarmasining, shuningdek respublikadagi boshqa bir qancha jamoat tashkilotlarining “Navroʻz” xayriya jamgʻarmasini tashkil etish toʻgʻrisidagi taklifi qabul qilinsin. Belgilab qoʻyilsinki, “Navroʻz” xayriya jamgʻarmasini roʻyxatdan oʻtkazish va uning faoliyat koʻrsatishi, korxonalar, tashkilotlar va fuqarolarning jamgʻarmaning xayriya tadbirlarida ishtirok etishi bilan bogʻliq imtiyozlar berish tartibi Oʻzbekiston Respublikasining amaldagi qonunlari va hukumat qarorlari bilan aniqlab qoʻyiladi. 2. Oʻzbekiston Respublikasining Moliya vazirligi, Davlat banki boshqa banklari 1992-yilning 14-mayida oʻtkazilgan umumxalq xayriya hashari va “Navroʻz” telemarafonidan tushgan mablagʻlarni “Navroʻz” jamgʻarmasining hisobiga oʻtkazish ishlarini bir oy muddat ichida amalga oshirsinlar. 3. Oʻzbekiston Respublikasining Madaniyat vazirligi, Davlat matbuot komiteti, Davlat teleradiokompaniyasi respublikada oʻtkazilayotgan xayriya tadbirlarini ommaviy axborot vositalarida, televideniye va radio orqali yoritsinlar. 4. Oʻzbekiston Respublikasining Prezidenti huzuridagi Vazirlar Mahkamasi ikki hafta muddat ichida “Navroʻz” xayriya jamgʻarmasining samarali faoliyat koʻrsatishi uchun shart-sharoitlarni yaratish yuzasidan qaror qabul qilsin.